पाएं अपने शहर की ताज़ा ख़बरें और फ्री ई-पेपरडाउनलोड करें
मिस वर्ल्ड 2013 की प्रतिभागियों को इस बार बिकनी राउंड से गुज़रना नहीं पड़ेगा.
हर साल की तरह इस बार भी सितंबर में इस प्रतियोगिता का आयोजन किया जाएगा जिसकी मेज़बानी इंडोनेशिया करेगा.
एक मुस्लिम-बहुल देश में बिकनी राउंड शायद परेशानी का सबब बन सकता है यही सोचकर आयोजकों ने ऐसा फैसला लिया है.
समाचार एजेंसी एएफपी से बातचीत में मिस वर्ल्ड की अध्यक्ष जुलिया मोरली ने ज़ोर देकर कहा है कि कार्यक्रम में कोई भी प्रतिभागी बिकनी नहीं पहनेगी.
जुलिया कहती हैं \"हम ऐसी किसी परिस्थिति को पैदा नहीं करना चाहते जिससे कोई मुसीबत में पड़े या बेइज़्जती महसूस करे. हम हर उस देश की संवेदनशीलता का सम्मान करते हैं जो इस प्रतियोगिता में भाग लेता है.\"
इस प्रतियोगिता में दुनिया भर से 137 सुंदरियां भाग लेंगी जो बीच सेक्शन के लिए अब बिकनी की जगह पांरपरिक पहनावे में नज़र आएंगी.
हालांकि आयोजकों द्वारा लिए गए इस फैसले के बावजूद कुछ इस्लामी कट्टरपंथी संगठनों ने कहा है कि वो इस \'अनैतिक\' सौदर्य प्रतियोगिता को नहीं होने देंगे.हिज़बुत-तहरीर संगठन ने कहा है कि ये प्रतियोगिता \'महिलाओं के शरीर को बेचने\' जैसी है और इसलिए इसका कड़ा विरोध किया जाएगा.
अमरीका के साथ साथ कई देशों में बिकनी राउंड को प्रतियोगिता का अहम हिस्सा माना जाता है लेकिन इसके बावजूद इसका विरोध किया जाता रहा है. 1996 में इस प्रतियोगिता का आयोजन बैंगलोर में किया गया था जिसका ख़ासा विरोध किया गया था और बिकनी राउंड को भारत की जगह सेशिल्स में स्थानांतरित कर दिया गया था.
साल 2002 में ये प्रतियोगिता नाइजेरिया में होने वाली थी लेकिन कुछ मुस्लिम संगठनों के विरोध के चलते कार्यक्रम का आयोजन लंदन में किया गया था. नाइजेरिया के कदुना शहर में हुए इस विरोध में 100 लोग मारे गए थे और 500 घायल हुए थे.
वैसे आपको पता है पहली मिस वर्ल्ड स्वीडन की रहने वाली किकि हाकॉनसन थी जो स्वीम सूट में ताज पहनने वाली पहली और आखिरी विजेता भी थी. प्रतियोगिता के पहले दशक में सुंदरियों के कपड़ों ने अख़बारों की सुर्खियां भी बनाई और लोगों की भौंहे भी चढ़ा दी.
भारत की ओर से इस बार मिस वर्ल्ड में नवनीत कौर ढिल्लन भाग ले रही है. 20 साल की नवनीत पटियाला की रहने वाली है और फौजी परिवार से ताल्लुक रखती है.
(बीबीसी हिन्दी के एंड्रॉएड ऐप के लिए क्लिक करें. आप हमें फ़ेसबुक और ट्विटर पर फ़ॉलो भी कर सकते हैं.)
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn